ทิสโก้แนะให้ลุยหุ้นจีนเกาหลี
บลจ.ทิสโก้คาดเศรษฐกิจโลกมีแนวโน้มฟื้นตัว แนะนำนักลงทุนลงทุนหุ้นเอเชียเพิ่ม เน้นจีนและเกาหลีใต้
12 ก.ค. 2555

บลจ.ทิสโก้คาดเศรษฐกิจโลกมีแนวโน้มฟื้นตัว แนะนำนักลงทุนลงทุนหุ้นเอเชียเพิ่ม เน้นจีนและเกาหลีใต้
น.ส.วรสินี สังวรเวชภัณฑ์ หัวหน้าฝ่ายที่ปรึกษาการจัดการลงทุน บริษัท เปิดเผยว่า ในช่วงนี้แนะนำให้นักลงทุนเพิ่มสัดส่วนการลงทุนในสินทรัพย์เสี่ยงมากขึ้น โดยเน้นที่ตลาดหุ้นเอเชีย เช่น จีนและเกาหลีใต้ ที่ราคายังไม่ปรับเพิ่มขึ้น
“จากการที่เราประเมินภาวะเศรษฐกิจโลกที่คาดว่าฟื้นตัวและอัตราผลตอบแทนพันธบัตรรัฐบาลสหรัฐอยู่ในระดับต่ำมาก ทำให้คาดว่าอีกไม่นานนักลงทุนจะหันมาลงทุนสินทรัพย์เสี่ยงมากขึ้น และกระจายเงินลงทุนทองคำ แต่แนะนำให้เก็งกำไรน้ำมันในกรอบ 85-90 เหรียญสหรัฐต่อบาร์เรล” น.ส.วรสินี กล่าว
นายกำพล อดิเรกสมบัติ เศรษฐกรอาวุโส ศูนย์วิเคราะห์เศรษฐกิจและกลยุทธ์ บริษัทหลักทรัพย์ (บล.) ทิสโก้ กล่าวว่า ในครึ่งปีหลังรัฐบาลจีนจะมีมาตรการกระตุ้นเศรษฐกิจ โดยคาดว่าจะมีการใช้นโยบายทางการคลังในช่วงไตรมาส 4 ซึ่งเป็นช่วงก่อนที่จะมีการเปลี่ยนตัวผู้นำประเทศ 
นายพิชา รัตนธรรม หัวหน้าสายงานธุรกิจธนบดี ธนาคารทิสโก้ กล่าวว่า นักลงทุนมีความสนใจลงทุนในต่างประเทศเพิ่มมากขึ้น ทิสโก้เวลธ์ จึงเปิดบริการที่ปรึกษาการลงทุนทั่วโลก เพื่อให้คำปรึกษาและแนะนำการลงทุนทั่วโลก โดยเน้นกลุ่มประเทศที่มีผลสำคัญต่อภาวะเศรษฐกิจโลก ได้แก่ สหรัฐ ยุโรป จีน ญี่ปุ่น นอกจากนี้ยังแนะนำการจัดพอร์ตรายเดือนให้ลูกค้าที่มีพอร์ตลงทุนมากกว่า 5 ล้านบาท
ด้านธนาคารเอชเอสบีซี เผยผลการสำรวจแนวโน้มการลงทุนของผู้จัดการกองทุนครั้งล่าสุด พบว่าผู้จัดการกองทุนทั่วโลกเตรียมโยกเงินลงทุนจากตลาดพันธบัตรไปยังตลาดหุ้นในไตรมาส 3 ปีนี้ 
ทั้งนี้ ผลการสำรวจ พบว่า ในไตรมาส 3/2555 มีจำนวนผู้จัดการกองทุนเพิ่มขึ้นที่ให้ความสนใจลงทุนในหุ้น โดย 40% ให้น้ำหนักลงทุนในหุ้นมากขึ้น ซึ่งเพิ่มขึ้นจากไตรมาสก่อนที่มีเพียง 25% ขณะที่มีผู้จัดการกองทุนเพียง 10% ลดลงจาก 25% ของไตรมาส 2/2555 ที่เห็นว่าหุ้นไม่น่าสนใจ 
ผู้จัดการกองทุนเริ่มใช้ความระมัดระวังในการลงทุนในตลาดพันธบัตร หลังจากที่พันธบัตรบางประเภทมีมูลค่าสูงเกินกว่ามูลค่าพื้นฐาน 
นายวินีต โวฮ์รา ผู้อำนวยการบริหารระดับภูมิภาค ฝ่ายการพัฒนาความมั่งคั่ง ธนาคารเอชเอสบีซี ประจำภูมิภาคเอเชียแปซิฟิก กล่าวว่า “ผลการสำรวจสะท้อนว่าผู้จัดการกองทุนทั่วโลกเริ่มรู้สึกมั่นใจในการลงทุนมากขึ้น โดยคลายความกังวลต่อการล่มสลายของสกุลเงินยูโรลงไปบ้าง และเริ่มเห็นโอกาสการลงทุนในตลาดหุ้น ซึ่งมีมูลค่าอยู่ในระดับที่น่าสนใจลงทุน” นายโวฮ์รา กล่าว